GiliGold/VAD_KnessetCorpus huggingface dataset:
דוד אזולאי: אם רוצים שהתקנות הללו אכן ייושמו, זה אומר שצריך לקחת את השלטון המקומי, להפעיל אותו גם מבחינת פיקוח וגם מבחינת אכיפה – אחרת שום דבר לא הועילו חכמים בתקנתם.
דוד צור: קודם כל אני מברך את חברי הכנסת, שהצטרפו, ואישרנו את התקנות האלה בתיקונים הקלים שעשינו.
דוד צור: אני מצטרף לבקשה של חבר הכנסת אזולאי, שבתום שנה מהיום יהיה דיון, שיהיה דיון מעקב, אחרי יישום התקנות.
דוד צור: לדיון הזה תבואו גם עם אמירה לגבי הממשקים שלכם אל מול הרשויות השונות, כולל הרשויות המקומיות וכולל רשויות כמו קק"ל, המשרד להגנת הסביבה, רשות הגנים, שאני ממש לא יודע להבדיל בין כל הגופים, אגב, מי זה מי – למה לא מאגדים אותם תחת מטרייה אחת – ובהקשר הנוסף של מה שפתחנו אתו, תבואו גם עם נתונים, ויצטרכו לקבוע את האגרות.
דוד צור: גם בזה תצטרכו לחזור אלינו, כדי שנאשר את הקנסות המינהליים שאתם רוצים להטיל בעניין הזה.
דוד צור: אז גם שנבין, האם זה נעשה דרך יחידה מיוחדת שתוקם בתוך הכיבוי, או זה יינתן כסמכות לכל אזור לכל כבאי לצורך העניין, ואם כן, מה ההכשרות או מה ההסמכה שאתם נותנים לעניין הזה.
דוד צור: צריך יהיה לעבד את התקנות האלה גם בתוך וגם כדי שהציבור יידע מזה.
דוד צור: הדבר האחרון, אם הייתם רוצים להרחיב סמכויות אכיפה במסגרת הזאת מול הרשות המקומית, אם הגעתם להידברות, גם זה דבר שתידרשו אליו, ותצטרכו לחזור- - -
דוד אזולאי: אדוני היושב-ראש, אני לא רואה את השלטון המקומי שש להרחיב.
דוד צור: אני מסכים, אבל עדיין- - -
דוד אזולאי: אגב, אותו סיפור היה בהגנת הסביבה, פקחים של הגנת הסביבה, כן לשתף אותם, לא לשתף אותם.
דוד אזולאי: בסופו של דבר התוצאה היתה שיש היום פקחים מיוחדים של המשרד להגנת הסביבה, והם אוכפים את החוק הזה.
דוד צור: יכול להיות שהם לא יאהבו את זה, יש עדיין מקומות – זה לא בהכרח רק בל"ג בעומר.
דוד צור: למשל, חופי הים בתל-אביב או כל אזור מישור החוף הרבה פעמים זה אזור לחגיגות כאלה, ולא תמיד זה נעשה בפיקוח.
דוד צור: שם יחסית הסכנה היא מופחתת, אבל עדיין מי שיאכוף שם יהיו פקחים של הרשויות המקומיות.
עידו בן-יצחק: גם הולכים לדברים מהסוג הזה במסגרת חוקי עזר, שאוסרים על הדלקת- - - במקומות מסוימים.
דוד אזולאי: נכנסים לשטח בית הספר, ומישהו מחליט להקים מדורה בחצר בית הספר.
דוד אזולאי: מי אחראי?
דוד אזולאי: זה שהדליק?
דוד אזולאי: מנהל בית הספר?
קרן גלאון: האחריות בראש ובראשונה - על זה שהדליק.
דוד אזולאי: אבל זה שהדליק, הלך.
דוד צור: אתה מדבר על האכיפה.
קרן גלאון: לפי סעיף 40 לחוק, גם על המחזיק במקרקעין.
דוד אזולאי: מי זה המחזיק במקרקעין?
דוד אזולאי: ואם זה בית כנסת?
דוד אזולאי: ואם זה ישיבה?
דוד אזולאי: ואם זה מועדון?
דוד אזולאי: אין לדבר סוף.
דוד אזולאי: פה צריכות להיות הגדרות ברורות של הדברים האלה.
דוד אזולאי: עשינו לכם חיים קלים.
דוד אזולאי: אנחנו כרגע באווירה טובה לפני הבחירות, אבל בימים כתיקונם זה לא היה עובר כך.
דוד אזולאי: קחו את זה בחשבון.
דוד צור: אין בך רגעי חרטה, חבר הכנסת אזולאי.
דוד אזולאי: חלילה.
דוד אזולאי: אני מציף את הדברים כדי שנדע לתקן אותם.
דוד אזולאי: לפחות שהדברים יהיו כתובים בפרוטוקול, שלא יגידו שלא שמנו לב, שלא ידענו והצבענו.
דוד אזולאי: אנחנו יודעים, הצבענו, ולמרות הכול אישרנו את זה.
דוד צור: מנהלת הוועדה – הדיון הזה ייקבע.
דוד צור: אנחנו מתחלפים, אבל אנשים המקצוע נשארים.
דוד צור: ייקבע בהמשך דיון.
דוד צור: תודה רבה, שבוע טוב, הישיבה נעולה.
מירי רגב: בוקר גשום עם פקקים אבל אנחנו כולנו כאן.
מירי רגב: אני רוצה להודות לחבר הכנסת עמיר פרץ, השר להגנת הסביבה לשעבר, לדוד לפלר, המנכ"ל של המשרד, לחברי דוד צור שהגיע לכאן הבוקר ולכל המכובדים.
מירי רגב: כפי שאתם רואים, אנחנו כנסת ירוקה, ועדה ירוקה, והצעות החוק עליהן נדון לא יהיו בדפים כפי שהורגלנו כולנו בכנסת אלא יהיו במחשב בצורה מסודרת וכל אחד יוכל לקרוא אותם בביתו, להעיר הערות על דפים שלו אבל כאן לא תקבלו יותר את תזכיר החוק על דפים אלא במחשב.
מירי רגב: אני שמחה שאנחנו מובילים בפיילוט הזה ומן הסתם ועדת הפנים והגנת הסביבה צריכה להוביל את זה לא רק בכנסת אלא בכלל בקרב אזרחי המדינה.
מירי רגב: לפני שנתחיל לדון בחוק, אני רוצה להיפרד ממך השר לשעבר עמיר פרץ ידידי.
מירי רגב: האמת היא שהצלחת לעשות דבר מדהים בהגנת הסביבה.
מירי רגב: הצלחת להביא את הצדק החברתי שאתה מאמין בו לצדק הסביבתי והובלת והלהבת את כולנו בחיבור הזה.
מירי רגב: אני חושבת שגם הפקידים במשרד שלא הורגלנו לשמוע אותם מדברים על צדק חברתי יחד עם צדק סביבתי, התחלנו לשמוע אותם מדברים על צדק חברתי וצדק סביבתי.
מירי רגב: אנחנו יודעים, ודאי אנחנו חברי הכנסת החברתיים, כמה זה הולך ביחד.
מירי רגב: מקום שמוזנח, מקום שהוא לא מטופח, מקום שהסביבה שלו לא נקייה ולא מתאימה לסביבה האנושית – גם האוכלוסייה שם היא אוכלוסייה חלשה, היא אוכלוסייה שדואגת להישרדות שלה.
מירי רגב: זאת אוכלוסייה שלכאורה לא יכולה לדאוג עכשיו לדברים שהם מעבר אבל הם לא מעבר אלא הם חלק מהחיים שלנו כי סביבה נקייה, מים נקיים, זיהום מים קשור לכל מקום.
מירי רגב: סביבה נקייה, מפחמות באזור, זה בעייתי.
מירי רגב: כל מה שאנחנו מדברים עליו – על זיהום הים, על זיהום האוויר, על זיהום הקרקע – קשור לחיים צודקים יותר ולצמצום פערים חברתיים.
מירי רגב: הצלחת לעשות את זה בצורה מאוד מאוד טובה במהלך העבודה המשותפת שלנו.
מירי רגב: הוועדה הזאת קידמה הרבה מאוד דברים.
מירי רגב: יש עדיין פערים שלא הצלחנו לקדם כמו כל סוגי זיהום האוויר במפרץ חיפה.
מירי רגב: הקמתי ועדת משנה בראשותו של חבר הכנסת דב חנין שהציג עבודה מאוד יפה ומאוד מערכתית.
מירי רגב: ביקשנו התייחסויות מהמשרדים השונים ואני מאמינה שנדון בזה מיד אחרי שנטפל בחוק התקציב שיעבור, אני מקווה, בעזרת השם, בשבועיים הקרובים.
מירי רגב: יש לנו עדיין את סוגיית מכל האמוניה במפרץ חיפה, העברתו לנגב למקום מדולל מאנשים וגם זה נמצא כרגע במצב שלא הצלחנו לקדם אותו.
מירי רגב: כל נושא מחזור חומרי הבנייה, נושא שעלה מאוד חזק על ידי ראשי הערים במגזר היהודי ובמגזר הערבי, בעקבות סיורים שעשינו.
מירי רגב: גם בסוגיה הזאת נצטרך לטפל.
מירי רגב: כאמור, קידמנו הרבה מאוד דברים אחרים.
מירי רגב: הצלחנו להניא את שר הפנים הקודם מכך שלא יהיה נציג של הירוקים בוועדות התכנון.
מירי רגב: הצלחנו לטפל בקריית הפוספטים ולעצור את הסוגיה הזאת.
מירי רגב: טיפלנו בתמ"א 37.
מירי רגב: טיפלנו בהרבה מאוד סוגיות סביבתיות.
מירי רגב: כפי שאמרתי, הדברים האלה נעשו בתיאום מלא עם משרדך, עם אנשי משרדך - נמצאים כאן גם גורמים נוספים ממשרדך – בהובלתך ובסיוע ושיתוף פעולה מלא של המנכ"ל.
מירי רגב: כפי שהבטחתי לך, עמיר, אני לא קידמתי בזמנו את הצעת החוק על השקיות משום שחשבתי שנכון יהיה שמי שיקדם הצעת חוק מורכבת כזאת יהיה שר במינוי מלא.
מירי רגב: אמרתי שאם תוך שבוע הממשלה לא תקבע שר, אני אביא את החוק הזה כי הוא חוק חשוב, חוק סביבתי חשוב, וכך עשיתי.
מירי רגב: דיברתי על כך עם ראש הממשלה שהיום הוא השר להגנת הסביבה, ממונה על הגנת הסביבה, והוא בהחלט בירך על הצעד הזה.
מירי רגב: מיד אחרי הפרידה ממך נתחיל לעסוק בחוק.
מירי רגב: אני לא יודעת אם תישאר לדיון בחוק או לא, אבל יש המון בעיות עם החוק הזה.
מירי רגב: פנו אלי גורמים רבים, גם יצרנים, גם ציבור ואמרו לי שהחוק הזה הוא קשה ולכן צריך לראות איך נקדם אותו.
מירי רגב: את הפתיח על החוק הזה נעשה לא במסגרת הזמן של הברכות לעמיר פרץ אלא אחר כך.
מירי רגב: בנוסף יש גם את חוק ההדברה בו התחלנו לדון ומן הסתם נקדם אותו.
מירי רגב: עמיר פרץ, הבמה שלך.
עמיר פרץ: גברתי היושבת ראש, מכובדי, אני באמת רוצה לברך את חברת הכנסת מירי רגב על עבודתה הנמרצת, על שיתוף הפעולה בין המשרד לבין הוועדה.
עמיר פרץ: אנחנו יודעים כמה ועדת הפנים עמוסה, בעיקר בימים אלה של עימותים מאוד קשים בתוך מדינת ישראל וכוועדה שממונה על משטרת ישראל שממונה על ביטחון הפנים בישראל, ודאי הנושאים האלה מהווים סוגיות שמעסיקות את הוועדה.
עמיר פרץ: סוגיית המהגרים, סוגיית דרך הטיפול במהגרים וכולי, אלה בוודאי נושאים שנמצאים בלב הוויכוח הציבורי, בלב הדיון הציבורי ואין ספק שלא אחת נושאים של הגנת הסביבה נדחקים לקרן זווית.
עמיר פרץ: אני מאוד שמח על שיתוף הפעולה שהיה בינינו.
עמיר פרץ: הצלחנו לתת נפח גדול למשרד להגנת הסביבה בתוך פעילות הוועדה וזה לא דבר של מה בכך וזה לא דבר מובן מאליו.
עמיר פרץ: לכן אני בהחלט אומר לאנשי המשרד, חרף העובדה שהיינו מעדיפים שהועדה הזאת תעסוק מבוקר עד ערב רק בהגנת הסביבה ושהחוקים השונים שנמצאים כאן אכן יושלמו במהירות האפשרית כי הם חוקים חשובים.
עמיר פרץ: מדינת ישראל שמשוועת לקרקעות לבנייה ואחד הנושאים הדרמטיים שיכול לייצר קרקעות לבנייה זה חוק מיפוי הקרקעות שיכול בבת אחת לייצר פוטנציאל עצום - - -
מירי רגב: הממשלה עוד לא הביאה את החוק הזה.
מירי רגב: החוק עדיין לא הגיע אלינו.
מירי רגב: דרך אגב, חוק ניקוי הקרקעות, הייתי מטפלת בו כמעט אחרי המסתננים.
עמיר פרץ: אנחנו אישרנו בוועדת שרים לחקיקה.
<קריאה: הוא עבר דין רציפות אבל עוד לא נסתיימו התיאומים הבין-משרדיים.
מירי רגב: תסיימו את התיאומים הבין-משרדיים ואני מבטיחה לכם שהחוק הזה ירוץ מהר משום שהוא מסייע לנו לכל סוגיית משבר הדיור.
עמיר פרץ: אני חושב שזה חוק חשוב מאוד.
עמיר פרץ: מבחינת הכנסת, לא נצטרך לעבור שוב קריאה ראשונה אלא זה יגיע ישירות לוועדה.
עמיר פרץ: מבחינתי אני חושב שבמידה ולא יסתיימו התיאומים, אני מציע לך כיושבת ראש ועדת הפנים לדרוש את זה כאן ולהכריע כאן בתיאומים כי את יודעת שהתיאומים האלה לפעמים יכולים לקחת זמן רב מדי ומיותר מדי.
עמיר פרץ: אילו אני הייתי נשאר בתפקידי, אין ספק שהייתי קוצב זאת בזמן, ואם הם לא עומדים בזמנים – הייתי מגיע ללא תיאומים וההכרעות היו מתקבלות כאן בוועדה.
מירי רגב: זה מה שעשינו עכשיו עם חוק המסתננים החדש.
מירי רגב: יש אי הסכמה בין הממשלה לבין היועץ המשפטי לממשלה, הם הציגו תזכיר חוק ותזכיר החוק כאן בכנסת.
עמיר פרץ: מאחר והחוק הזה עבר אישור רציפות, על פי כל התקנון זכותה של ועדת הפנים לשאול מה קורה עם החוק הזה.
עמיר פרץ: אם הוא אחרי רציפות, זכותה המלאה לשאול היכן החוק נמצא.
עמיר פרץ: ולקצוב להם זמן ולקבוע זמן.
עמיר פרץ: אני חושב שזה יכול להיות חוק שהוא אחד הנושאים הרגישים ביותר במדינת ישראל.
עמיר פרץ: מדובר כמובן בפוטנציאל קרקעות במקומות הכי משמעותיים כמו התע"ש.
מירי רגב: שם יש בעיה של זיהום קרקע.
עמיר פרץ: שם יש בעיה של זיהום קרקע.
עמיר פרץ: שאלות מאוד חשובות אבל זה רק אחד הנושאים.
עמיר פרץ: הוועדה טיפלה בכל הסוגיות של השלמת חוקי אריזות, פסולת אלקטרונית, תקנות שונות שהיינו צריכים לעמוד בהן, חוק אוויר נקי, מדדים שונים שנבנו במשרד בתקופה הזאת ובוודאי משמשים כלים בידי הוועדה בעת סיוריה ובעת ביקוריה.
עמיר פרץ: לגבי מכל האמוניה, הייתי חושב שהתערבותך חשובה ביותר מכיוון שמכל האמוניה נמצא עכשיו במצב, אפשר לומר, יחסית מצב שמבטיח שיש פתרון.
עמיר פרץ: המאבק הוא כמובן על לוח זמנים.
עמיר פרץ: פעם ראשונה שהמשרד להגנת הסביבה, לפי החלטתי, מסכים להקים מפעל.
עמיר פרץ: אין דבר כזה שהמשרד להגנת הסביבה יקים מפעל.
עמיר פרץ: זה עניין של משרד המסחר והתעשייה אבל מכיוון שראינו שכולם מתייחסים לזה כמו אל תפוח אדמה לוהט שאיש לא הסכים לקחת אותו, הבאתי החלטה לממשלה, החלטה חריגה, הקציתי מהמשרד להגנת הסביבה, מהשקלים הבודדים שיש לו, סכום מכובד מאוד של 15 מיליון שקלים שישמשו כבסיס לקידום המכרזים השונים.
עמיר פרץ: אני אגיד לך היכן זה נמצא כי יכול להיות שעזרתך תהיה נחוצה מאוד.
עמיר פרץ: אני כמובן אמשיך לסייע במסגרת תפקידי כחבר כנסת.
מירי רגב: אולי תצטרף לוועדה הזאת כחבר כנסת מן השורה.
דוד צור: זה אומר שאני צריך להתפטר מהוועדה.
מירי רגב: לא מוותרת על צורי.
מירי רגב: עליך אני יכולה לסמוך שתנהל דיונים בלי לגנוב אותי מאחור.
מירי רגב: הוא יעשה לי כאן בלגן.
מירי רגב: תאר לעצמך שאני אתן לו לנהל את חוק המסתננים.
דוד צור: את אמורה לברך את השר.
מירי רגב: תאר לך שאני אתן לו לנהל את חוק המסתננים.
עמיר פרץ: טוב שהיא עושה לי מסיבת פרידה.
עמיר פרץ: אני כמובן אסייע כמיטב יכולתי.
עמיר פרץ: כבוד גדול יהיה לי להיות ממלא מקום של ידידי חבר הכנסת דוד צור.
עמיר פרץ: אני יכול בכל עת כחבר כנסת לבוא ולסייע.
עמיר פרץ: המעמד הפורמלי פחות חשוב כפי שאנחנו יודעים.
עמיר פרץ: אני אחזור למכל האמוניה.
עמיר פרץ: מאוד חשוב שתדעי את הפרט הזה כי למעשה היום המנכ"ל מנהל משא ומתן מאוד אינטנסיבי עם הממונה על ההגבלים כדי לנסות להגיע להסכמה.
עמיר פרץ: יש שני סעיפים שיקבעו מה יהיה קצב העבודה.
עמיר פרץ: ההחלטה שלנו היא לא להעתיק מכל מחיפה לנגב.
עמיר פרץ: אנחנו לא מעבירים סכנה מצד אחד לצד שני.
עמיר פרץ: הנגב הוא לא החצר האחורית של מדינת ישראל.
עמיר פרץ: לכן ההחלטה היא להקים מפעל שמייצר אמוניה.
עמיר פרץ: לראשונה בישראל יהיה מפעל שמייצר אמוניה שהיקף הרזרבות שהוא יחזיק הן בטלות בשישים.
עמיר פרץ: זה לא 12 אלף טון שעומדים בתוך מכל בארץ ומשמשים פוטנציאל סיכון מאוד גדול.
עמיר פרץ: את יודעת כמוני שבמלחמת לבנון השנייה, עת היינו מסיימים את כל הדיונים על מה יהיה עם היחידות הלוחמות, מה יהיה עם יחידות האוויר והים, בסוף כל דיון היה עולה מכל האמוניה, דיווח על מכל האמוניה, מה המצב, כמה הפחיתו, כמה הורידו, איזה סכנה יש, איזה אינפורמציה יש לנו.
עמיר פרץ: כלומר, זה נושא שאי אפשר להתעלם ממנו.
עמיר פרץ: אנחנו זקוקים כאן לממונה על ההגבלים כי הרי מה שנתן לנו את היכולת להקים מפעל זאת העובדה שיש גז טבעי.
עמיר פרץ: גז טבעי בישראל נותן מה שנקרא ייתכנות כלכלית להקמת המפעל החדש.
עמיר פרץ: בלי הגז הטבעי, התמחיר של יצור אמוניה בישראל לא היה מצדיק תחרות עם היבוא אבל נוצר מצב שיש לנו גז, איתרנו שטח, בתיאום עם המינהל, הוצאנו מכרז ויש שבע קבוצות בין-לאומיות.
עמיר פרץ: היו תשע קבוצות והמספר ירד לשבע קבוצות.
עמיר פרץ: יש שבע קבוצות בין-לאומיות שמשתפות עכשיו במכרז.
עמיר פרץ: יש שתי נקודות שעדיין לא הבהרנו כאשר האחת היא שצריך להגיע להסכמה עם חברות הגז על מחיר גז ידוע, מחיר גז מקסימלי, וזה אפשרי מכיוון שהממשלה, לפי בקשתי, הגדירה את הקמת המפעל הזה כצורך לאומי חיוני ולכן במסגרת הכותרת הזאת ניתן להגיע להסכמה על גובה העלות המקסימלית וזה חלק מהתנאים שהחברות שמפיקות גז צריכות לעמוד בהם.
עמיר פרץ: בלי שיהיה מחיר ידוע לגז, מחיר האמוניה יכול להשתנות.
עמיר פרץ: אל תשכחי שמדובר במונופול.
עמיר פרץ: כל המשק הזה, חס וחלילה המפעל הזה לא יעבוד, חצי מהמשק נסגר.
עמיר פרץ: כמעט אין מפעל קטן שלא תלוי באמוניה שמייצרים מסוג זה ואחר, בתמהילים כאלה ואחרים.
עמיר פרץ: לכן זה נותן את הדחיפות לעניין.
עמיר פרץ: הנקודה הנוספת אותה צריך לתאם עם הממונה על ההגבלים, שצוות המשרד כרגולטור יפקח על המחיר כי מחר בבוקר יכול אותו זכיין במפעל להגיד בוקר טוב, אני מקפיץ את מחירי האמוניה.
עמיר פרץ: כמובן תהיה נוסחה שקשורה למחירים בשוק העולמי, תהיה נוסחה שנצטרך לקבוע אותה, אבל בעניין הזה תרומתך יכולה להיות תרומה מאוד משמעותית.
עמיר פרץ: ברגע ששתי הנקודות האלה יוצאות לדרך, העניין הזה משתחרר ואפשר כבר להחליט מי הזוכה ויהיה אפשר להניח אבן פינה.
עמיר פרץ: אני מניח שיזמינו אותך להניח את אבן הפינה.
מירי רגב: ואני אזמין גם אותך.
עמיר פרץ: גם החקיקה של חוק המצברים היא מאוד חשובה.
עמיר פרץ: אני בכלל חושב שבאמת מי שמצליח לחדור לפרטים של המשרד להגנת הסביבה רואה שזה משרד בו יש עולם ומלואו.
עמיר פרץ: באמת עולם ומלואו כי אלה נושאים שחוצים סביבה, אלה נושאים שעל מנת לקדם אותם אתה צריך פעילות בין-לאומית רחבה מאוד, זה קשור למצב שינויי האקלים בעולם.
עמיר פרץ: למשל, בוועידה האחרונה שהתכנסה באו"ם, הימים בהם העצרת פותחת את דיוניה בכל שנה, כפי שאת יודעת, היו מספר ימים והיומיים הראשונים היו יומיים בהם דנו בשינוי אקלים.
עמיר פרץ: לאחר מכן דנו בנושאים המדיניים שמעסיקים את ישראל.
עמיר פרץ: בימים בהם דנו בשינוי אקלים, היו כל ראשי המדינות בעולם.
<קריאה: זה משהו שמחבר ולא מפריד.
עמיר פרץ: את לא מוצאת נוכחות של נשיא ארצות הברית עם נשיא סין ומלך מרוקו וכל ראשי המדינות מכל פינות התבל שהגיעו.
עמיר פרץ: מבחינתם זה היה הנושא ובאמת הייתה שם נוכחות עצומה.
עמיר פרץ: אני מקווה מאוד שגם במדינת ישראל נושא של הגנת הסביבה יקבל את המעמד הראוי לו.
עמיר פרץ: אני רוצה שתדעי שבימים של עימותים מאוד קשים בתוך מדינת ישראל, שאלת ערביי ישראל עולה לממדים מאוד גדולים, אנחנו חנכנו את הפרויקט שדווח עליו כאן, ובזכות הוועדה גם היה אפשר לקיים אותו.
עמיר פרץ: תומר ידידי, תרמה העובדה שהסכמת להתפשר בסופו של דבר על כך שהמשרד יהיה מוסמך להפעיל בעצמו למשך שנה את אותו שינוע האשפה כדי שנטמיע את התרבות הזאת במקומות שמעולם לא פינו אשפה.
עמיר פרץ: כדאי לך לבקר שם כי את רואה מה זה קשר בין צדק חברתי לצדק סביבתי.
עמיר פרץ: כל הישוב מרושת בפחים מוטמנים.
עמיר פרץ: איך אמרו ראשי השבטים שם?
עמיר פרץ: אנחנו נשמור על זה כי בעומר אין להם מה שיש לנו.
עמיר פרץ: שמנו שם את המתקנים הביתיים שמייצרים גז מאשפה.
עמיר פרץ: משפחות קיבלו מתקנים.
עמיר פרץ: אחת הסכנות של הגז הזה - והרבה אנשים שואלים אותי אם מייצרים גז מזבל והוא לא מסריח - שהוא כל כך נקי, שאתה בקושי רואה אותו.
עמיר פרץ: את הלהבה בקושי רואים ובוודאי שאין ריח.
עמיר פרץ: אחת הסכנות היא שישאירו את זה דולק כי לא רואים את הלהבה מרוב שזה נקי.
עמיר פרץ: אני לא ויתרתי על זה.
מירי רגב: אתם רואים באיזו התלהבות הוא מדבר על זבל?
מירי רגב: בדיוק באותה התלהבות שהוא מדבר על צדק חברתי.
עמיר פרץ: אני לא ויתרתי ולא אפשרתי לאף אחד לקחת את זה ממני.
עמיר פרץ: בשעה האחרונה שלי כשר להגנתה סביבה, עשיתי קפה בדואי שייצרו אותו מגז שייצרו אותו מזבל.
מירי רגב: היה טוב.
עמיר פרץ: היה מצוין.
עמיר פרץ: היה מדהים.
עמיר פרץ: אין מישהו אחר בעולם ששתה קפה בדואי בצורה כזאת.
עמיר פרץ: אני חושב שגם העובדה שאת בחרת להרחיב את החקיקה בנושא הזה, תדעי לך שאני מאוד מודה לך על הדרמה הפוליטית שעשית סביב החוק.
מירי רגב: קיבלת כמה כותרות.
עמיר פרץ: גם את קיבלת אבל פחות מעשרים אחוזים ידעו על משמעות החוק.
עמיר פרץ: אחרי הדרמה שעשית, כולם יודעים.
עמיר פרץ: זה שילוב נכון.
עמיר פרץ: את מתחרה במשה איבגי וזה בסדר גמור.
עמיר פרץ: אני רוצה לסיים את דבריי.
מירי רגב: ברשותך, לפני שתסיים את דבריך, כפרידה אני רוצה לאפשר לשני חברי הוועדה לומר משהו.
עמיר פרץ: אני רוצה להודות לצוות שלנו.
עמיר פרץ: בניגוד לתדמית שמנסים להדביק לעובדי המדינה, אני רוצה לומר לכם קבל עם ועדה שזה פשוט דבר לא הוגן.
עמיר פרץ: במשרד להגנת הסביבה, ואני מניח שבהרבה מאוד משרדים, הצוות הוא צוות מקצועי מאוד, נחוש מאוד, מחובר לעשייה שלו.
עמיר פרץ: הנהלת המשרד מתפקדת כהנהלה הומוגנית, מייצרת אג'נדות נכונות ומשלבות.
עמיר פרץ: צריך שהמדיניות תהיה ברורה ולשמחתי הרבה הצוות במשרד, בראשות המנכ"ל – והם יודעים יפה מאוד מה אופי הדיונים שהתקיימו אצלי בהם היה מותר לכל אחד לומר את הדעות ההפוכות ביותר מהגישה שהוצגה – מרגע שנקבעה המדיניות, כולם נרתמים למדיניות כדי לממש אותה וזה אמור לגבי כל האגפים וכל המחלקות.
עמיר פרץ: אני אמרתי לכולם שאני מסתובב ברחבי הארץ וכל יום מוצא עוד סיבה טובה למה טוב שעזבתי את הממשלה.
עמיר פרץ: כל יום.
עמיר פרץ: אבל בזמן האחרון יש גם סיבות שגורמות לי להצטער.
אורי מקלב: תסתובב בתוך הכנסת ותגיד את זה.
עמיר פרץ: בפרידה שהייתה לי מחבריי למשרד, אמרתי שהם הסיבה בגללה לא הייתי רוצה לעזוב את הממשלה.
עמיר פרץ: בהזדמנות הזאת אני רוצה להודות שוב לצוותה מקצועי כאן, למנכ"ל, לכל הסמנכ"לים שנמצאים כאן, לכל היועצים המשפטיים שמלווים את הוועדה.
עמיר פרץ: אני רוצה להודות ליושבת ראש המטה שלי שהייתה איש הקשר עם הכנסת ועם הממשלה וניהלה את כל המערכת המסונכרנת.
עמיר פרץ: כמובן אני רוצה להודות לצוות הוועדה, ליועץ המשפטי שלכם הקשוח והנמרץ אבל בסופו של דבר יודע מה לעשות.
עמיר פרץ: אין מה לעשות, תומר היה ויישאר איש סביבה ולכן בסוף הוא מיינדד לנושאים האלה והוא עושה אותם גם מתוך אמונה גדולה ומתוך מקצועיות גדולה.
עמיר פרץ: כמובן אני רוצה להודות לכל חברי הצוות האחרים.
עמיר פרץ: אני מאוד נהניתי לעבוד אתם ולהיות אתם בקשר.
עמיר פרץ: אני רוצה להודות לידידי המנכ"ל.
עמיר פרץ: כמובן לשדולה.
עמיר פרץ: לדב חנין ולכל חברי הכנסת שהשתדלתם מאוד להגיע לכדי הסכמות בכל נושא ונושא.
עמיר פרץ: אני מוכרח לומר לך שהשדולה הסביבתית והארגונים הסביבתיים במדינת ישראל, יש להם השפעה גדולה מאוד, חיובית, על מה שמתרחש בסופו של דבר בתוך החקיקה.
עמיר פרץ: אם לקחת את הנושא המכריע הראשון שעמד בפני והוויכוח על גז, כמה גז יישאר בישראל וכמה גז יהיה לטובת היצוא, וההחלטה של ועדת צמח הייתה שישים אחוזים ליצוא וארבעים אחוזים מקומי – סופו של דבר, במאבק המשותף של הוועדה, של השדולה, של הארגונים הסביבתיים ושל המשרד בראשותי, הצלחנו להפוך החלטה שהיא משמעותית משפיעה לעשרות שנים.
עמיר פרץ: זאת לא החלטה שתשפיע על שנה אחת.
עמיר פרץ: העובדה שהיום החלטת הממשלה שרק ארבעים אחוזים ילכו ליצוא ושישים אחוזים יישארו בארץ, מאפשרת לך גברתי - ואני מציע שתקראי להם.
עמיר פרץ: אחד הענפים שמשום מה מתעלמים ממנו וניתן להכניס אותו למסלול של הפיכתו להפעלה באמצעות גז, זה ענף התחבורה.
עמיר פרץ: דעי לך ענף התחבורה הוא הענף המזהם ביותר.
עמיר פרץ: כל הדרמה הגדולה, כאשר רואים תחנת כוח פולטת עשן ואומרים שזה מקור הזיהום הגדול ביותר, זה לא נכון.
עמיר פרץ: התחבורה בישראל היא מייצרת חמישים אחוזים מהזיהום בישראל.
עמיר פרץ: לכן צריך להכניס את העניין של הגז הטבעי ולהטיל על כל הגורמים שיראו בכניסת הגז הטבעי לצרכים האזרחיים בישראל את ענף התחבורה ולא רק את התחבורה הציבורית ואת התחבורה הכבדה אלא גם לרדת לרמה של הרכב הבודד.
עמיר פרץ: זה יוזיל מאוד את ההוצאות של כל משפחה ומשפחה בישראל אבל זה ישפיע דרמטית על מצב זיהום האוויר בישראל.
עמיר פרץ: אני מאוד מודה לכולכם.
עמיר פרץ: מאחל לכם הצלחה.
עמיר פרץ: אני נמצא כאן ואהיה כאן לאט לאט.
עמיר פרץ: בהתחלה בצניעות ואחר כך לא כך.
עמיר פרץ: אם שכחתי מישהו, אני מתנצל, אולי זה בגלל ההתרגשות.
מירי רגב: אני מודה לעמיר על הדברים החמים שלו והנמרצים.
מירי רגב: אני אתן רק לשני חברי כנסת שהם חברי ועדה להתייחס לדברי פרידה מעמיר פרץ ומיד לאחר מכן נעבור להצגת החוק ואז נרשום את כל חברי הכנסת שהגיעו לזכות דיבור.
מירי רגב: ראשון הדוברים צורי ואחריו חבר הכנסת דב חנין.
מירי רגב: אייכלר גם חבר הוועדה ואם תרצה לדבר, אתה כמובן מוזמן לעשות כן.
דוד צור: צריך היה לשמוע את הנאום הנלהב של עמיר כדי להבין למה אנחנו כולנו מצטערים שעזבת את המשרד.
מירי רגב: הוא היה יכול למצוא סיבה אחרת.
דוד צור: מצד שני, אי אפשר להתעלם.
דוד צור: נכון, דעתי סובייקטיבית במובן הזה שעמיר הוא זן מיוחד.
דוד צור: גם יודע להדביק בהתלהבות את כל הסובבים אותו בעשייה, גם אם הוא לא צמח מתוכה, והנושא החברתי מוטבע בו גם אם זה במשרד הביטחון בו הצלחת לייצר מקורות תעסוקה לא מעטים בתוך התעשיות וגם בטח במשרד כמו הגנת הסביבה.
דוד צור: יש כאן אתגרים גדולים מאוד ואני חושב שהותרת אחריך שבילים שאנחנו חייבים להמשיך ולעקוב אחריהם.
דוד צור: אני מאוד מעריך את העובדה שגם יושבת ראש הוועדה, מעבר לספין שעשו – אני לא בטוח שביוזמתה – על העניין הזה, כי אף אחד לא חשב לזנוח את החוק החשוב הזה ואני חושב שאנחנו כולנו מחויבים לקדם אותו.
דוד צור: אני כמובן אשמח מאוד שתלווה אותנו לאורך כל הדרך, גם אם זה אומר שאני אצטרך לזוז הצידה ובמקרה כזה אני מרכין ראש.
עמיר פרץ: המעמד שלי כעוזר שלך הוא מעמד מכובד מאוד.
עמיר פרץ: אין לי שום בעיה.
עמיר פרץ: מעולם המעמד לא הפריע לי לעשות את מה שאני עושה.
דוד צור: אני אומר ברמה הכי אישית שיש לנו מה ללמוד וגם להעריך את האומץ האישי שהפגנת בצעד שהוא לא שכיח במחוזותינו כאשר עוזבים כיסא ולא נדבקים אליו תמורת עקרונות.
דוד צור: אני מאחל לך קודם כל בהצלחה כמובן יחד אתנו בהמשך הדרך הפוליטית וגם האקזקוטיבית ואני בטוח שעוד נשמע רבות.
מירי רגב: חבר הכנסת דב חנין ואחריו חבר הכנסת אייכלר.
דב חנין: ארבע תודות לעמיר פרץ.
דב חנין: קודם כל, תודה על עבודתך העצומה כשר להגנת הסביבה.
דב חנין: עמיר, אתה מילאת לא מעט תפקידים בחברה הישראלית.
דב חנין: היית יושב ראש ההסתדרות, יושב ראש מפלגת העבודה, שר בכל מיני משרדים.
דב חנין: התקופה שאתה היית שר להגנת הסביבה, אני חושב שאתה יכול להסתכל עליה בהרבה גאווה ואנחנו יכולים להסתכל עליה בהרבה הכרת תודה.
דב חנין: זאת הייתה תקופה של עשייה גדולה מאומצת שניכרת בנושאים הסביבתיים באמת בכל הארץ.
דב חנין: התודה השנייה היא תודה על שיתופי הפעולה.
דב חנין: אתה נתת כאן דוגמה של איך אפשר לעבוד יחד שר בממשלה עם חברי כנסת ועם ארגונים סביבתיים.
דב חנין: זה מודל העבודה הנכון של המשרד להגנת הסביבה וכל הכבוד לך על הובלת השיטה הזאת והדרך הזאת.
דב חנין: התודה השלישית היא כמובן תודה על ההישגים שהיו.
דב חנין: זאת לא הייתה תקופה קלה.
דב חנין: היו הרבה מערכות מסובכות.
דב חנין: אני אומר במובנים רבים כשר להגנת הסביבה אתה היית אופוזיציה בממשלה שבעצם הנושאים הסביבתיים לא היו בראש סדר מעייניה ולפעמים אפילו נלחמה נגד הנושאים הסביבתיים.
דב חנין: באומץ, באמת בהתגייסות, בשיטתיות, אתה התייצבת להגנת הנושאים הסביבתיים, להגנת הבריאות של אזרחי ישראל, להגנת החברה.
דב חנין: כל הכבוד לך על כך.
דב חנין: כמובן תודה רביעית על כך שאתה ייצגת וחיזקת את החיבור הסביבתי-חברתי.
דב חנין: החיבור הסביבתי-חברתי הוא מפתח לא רק לקידום הסביבה אלא גם לקידום החברה.
דב חנין: אנחנו מבינים היום שיש דמות חברתית לנפגעים.
דב חנין: כולנו נפגעים מבעיות סביבתיות אבל יש כאלה שנפגעים יותר.
דב חנין: יש גם אינטרסים חברתיים וכלכליים מאחורי הפוגעים.
דב חנין: פגיעות סביבתיות הן לא טעויות.
דב חנין: הן קורות בגלל אינטרסים, בגלל כוחות כלכליים ומול הכוחות האלה צריך להתייצב ולהיאבק.
דב חנין: הפעילות שלך כשר להגנת הסביבה המחישה לכל מי שעדיין לא הבין שהירוק היום, אדום מאוד.
דב חנין: גם האדום צריך להיות ירוק מאוד.
דב חנין: כל הכבוד לך גם על זה.
מירי רגב: העיקר שהאדום יהפוך לירוק.
דב חנין: והירוק יהפוך לאדום והאדום יהפוך לירוק.
דב חנין: שילוב צבעים נפלא.
דב חנין: ירוק ואדום, שילוב צבעים פנטסטי.
דב חנין: עמיר, כל הכבוד לך גם על זה.
דב חנין: לא מקרה שאתה מסיים את עבודתך גם בקידום היוזמה המרשימה הזאת של סביבה שווה שהגיע הזמן לקדם אותה.
דב חנין: גם בפרויקטים היפים מאוד שאתם עושים בנגב בישובים הבדואים והיום גולת הכותרת, אתם מביאים לכנסת את הצעת חוק השקיות שהיא גם צעד חברתי וגם פתרונות חברתיים.
מירי רגב: תודה רבה לך דב חנין.
מירי רגב: ציינו קודם שאתה גם יושב ראש ועדת המשנה לכל סוגיית הזיהום במפרץ, סוגיה שעדיין לא נפתרה אבל נקדם אותה מיד אחרי חוק ההסדרים.
מירי רגב: חבר הכנסת ישראל אייכלר.
מירי רגב: לאחר מכן נעבור להצגת הצעת חוק השקיות.
ישראל אייכלר: משפטים קצרים.
ישראל אייכלר: אני מתחיל היכן שסיים דב חנין.
ישראל אייכלר: אני כמתנגד לחוק השקיות מעריך מאוד, אפשר לומר לומד מעמיר פרץ.
ישראל אייכלר: כשאני נכנסתי לכנסת ב-2003, מצאתי אותו כיושב ראש תנועת עם אחד.
ישראל אייכלר: למדתי ממנו את המושג הזה שאומרים שבסבלנות צומחים שושנים.
ישראל אייכלר: בן אדם שהיה במפלגת העבודה בשמינייה שהייתה אמורה לקבל את ראשות הממשלה, אדם שהיה אחר כך יושב ראש ההסתדרות וניהל מאבקים גדולים, לא נשבר כאשר נכנס לכנסת עם שני מנדטים.
ישראל אייכלר: הפסוק שעלה בדעתי שרשמתי לי הוא:
ישראל אייכלר: "אלוקים לא גבה לבי ולא רמו עיני ולא הלכתי בגדולות ובנפלאות ממנו".
ישראל אייכלר: את זה אני יכול להגיד על עמיר פרץ, גם כשהוא היה למעלה, גם כאילו למטה, גם כשהוא היה בתנועה, גם כשהוא היה יושב ראש מפלגת העבודה.
ישראל אייכלר: יש אנשים שמורידים אותם מיושבות ראש מפלגה, הם נשברים לשנים רבות אבל הוא לא נשבר אפילו לרגע אחד.
ישראל אייכלר: הדבר הכי יפה הוא שהיהודי הזה גם בשדרות.
ישראל אייכלר: הרבה אנשים שבאו מכל מיני מקומות שכחו וחושבים שהם כבר ארבעה דורות בתל אביב במגדלים.
ישראל אייכלר: עמיר פרץ נשאר בשדרות בזמנים קשים.
ישראל אייכלר: אני יכול רק לברך אותם, שהשם יעזור שתמשיך ותעלה מעלה מעלה ותצליח והשם יהיה בעזרתך.
עמיר פרץ: משפט אחד לאייכלר.
עמיר פרץ: אני רוצה לומר לכם שהכרתי סוגיות למשל בנושא החרדים.
עמיר פרץ: אחת הסוגיות אתן אנחנו מנסים להתמודד עכשיו היא חשמל כשר בשבת.